Rinnekodin poliklinikan äkkilopetus yt-neuvottelujen päätteeksi on varsinkin pienissä kunnissa aiheuttanut omaisille hätää ja kehitysvammaisille katkoja kuntoutukseen.

Kaksivuotias Valo ei vielä kävele tai puhu mutta opettelee tukiviittomia. Tärkeä herkkyyskausi on juuri nyt. Pieni poika oppii kyllä, mutta hän tarvitsee siihen vahvaa tukea fysioterapeutiltaan ja puheterapeutiltaan.

”Lapsen kannalta olisi huonoin kohta katkaista kuntoutus”, kertoo Valon äiti, sipoolainen Reetta Myyrä. Niin uhkaa silti käydä. Sama hätä on lukuisten muidenkin kehitysvammaisten perheissä eri puolilla Uuttamaata.